Silný, hlboko mysteriózny, príbeh, skvelé prostredie a hororová atmosféra doplnená vynikajúcou hudbou. To všetko v jednom balení od tvorcov legendárnej série Max Payne či sci-fi akcie Quantum Break.
Alan Wake bude od 21. mája zaradený do ponuky služby Xbox Game Pass, a to pre Xbox One, ako aj pre počítače s Windows 10. Pri príležitosti desiateho výročia tejto skvelej hry to oznámili priamo tvorcovia zo štúdia Remedy Entertainment.
Tajomný psychologický thriller Alan Wake sa v roku 2010 po svojom vydaní tešil značnému ohlasu a prevažne pozitívnym hodnoteniam. Nie každému však vyhovovalo silné zameranie na príbehovú časť so značným počtom neinteraktívnych prestrihov. Ten, kto čakal neutíchajúcu akciu, nepochodil.
Zároveň je hra v ponuke obchodov Steam, Epic Games Store a GoG predávaná s 90% zľavou. To znamená, že záujemcovia z nej môžu spraviť trvalú ozdobu svojej hernej knižnice za niečo málo než 1€. Táto akcia prebieha do 18. mája.